כחלק מתערוכת IFA 2017, הציגה מוטורולה את ה-Moto X4, מכשיר המיועד לשוק הביניים בעלות של החל מ-399 אירו.
מוטורולה עדיין מדשדשת מאחור בתחום הסמארטפונים, אבל זה עדיין לא מונע ממנה להמשיך ולשווק מכשירים הנראים טוב לעין עם פיצ’רים ייחודיים וממשק נקי ונוח.
עם מסך LCD בגודל 5.2″ וברזולוציית HD, ה-Moto X4 רץ על מעבד Snapdragon 630 מבית קוואלקום. המכשיר ישווק בשתי תצורות שונות כאשר הראשון כולל נפח זיכרון של 32 ג׳יגה-בייט לצד זיכרון עבודה של 3 ג׳יגה-בייט, ואילו התצורה השנייה תגיע עם נפח זיכרון של 64 ג׳יגה-בייט בשילוב 4 ג׳יגה-בייט זיכרון עבודה. עבור שתי התצורות, תצטרף סוללה היא בהספק של 3,000 מיליאמפר/שעה עם תמיכה בטעינה מהירה. המכשיר מיישר קו עם הטרנד העכשיווי וכולל חסינות בפני מים ואבק, בתקן IP68.
למרות המפרט הבינוני, מוטורולה משלבת חידוש ייחודי עבור המכשיר בצורת מערכת להזרמת מוזיקה לרמקולים ומכשירים אחרים תומכי Bluetooth, המאפשרת שידור לעד ארבעה מכשירים במקביל. כך למשל תוכלו לשדר את המוזיקה במכשיר לעד ארבעה רמקולים שונים במקביל בצורה אחידה.
בתחום הצילום, ה-Moto X4 מצוייד במערך צילום כפול בולט החוצה אשר כולל עדשה אחת בעלת חיישן צילום של 12 מגה-פיקסל ומפתח צמצם f/2.0 לצד עדשה רחבה של 120 מעלות בעלת חיישן צילום של 8 מגה-פיקסל. המצלמה המשנית מצוידת בחיישן צילום של 16 מגה-פיקסל, שאמורה לאפשר, על פי מוטורולה, צילומים איכותיים במיוחד בתנאי אור קשים לצד צילום וידאו באיכות 4K.
המכשיר החדש מבית מוטורולה יגיע עם מערכת ההפעלה אנדרואיד בגרסת 7.1 הנקייה היישר מהקופסה, אך יזכה לעדכון לאנדרואיד 8.0 (אוריאו) זמן קצר לאחר ההשקה. העוזרת הקולית שתלווה אותו תהיה זו של אמאזון – אלכסה (אשר משתפת פעולה עם קורטנה של מיקרוסופט), בנוסף ל-Google Assistant הקיימת באופן מובנה במערכת.
המכשיר יהיה זמין לרכישה כבר במהלך חודש ספטמבר ויעלה החל מ-399 אירו, בהתאם לתצורה שתבחרו.